**תקציר**

האור מבחינה פיזיקלית נובע ממקור אנרגטי, אך ניתן לראות כי תרבויות שונות העניקו בתקופות שונות לאור גם תכונות מטה-פיזיות. גם כיום, בשיח החילוני עדיין משתמשים, באופן מטפורי, בביטויים של אור והארה, ובשיח של "העידן החדש" מקבל האור מעמד מטה-פיזי מחודש. במאמר זה נבקש לבחון באמצעות המתודה הגנאלוגית את השורשים התרבותיים של השיח המטפורי המערבי בו אור מייצג ידע, חכמה וקדושה. הגנאלוגיה תבחן את תפקידו של האור במיתוסים הגדולים ובטקסטים המכוננים של התרבות המערבית.

ההתייחסות אל האור כביטוי לידע, טוב, חכמה וקדושה עוברת כציר אורך מתמשך לאורך תקופות שונות בתרבות המערב, והיא מושרשת כמבנה עומק שראשיתו דתי והמשכו חילוני – החל מהמיתולוגיות של המזרח הקדום, הנראטיב היהודי- נוצרי, ועד משל המערה של אפלטון בו נעשה השימוש המטפורי באור כנאורות וידע ושיאו בשיח העכשווי ברוח העידן החדש.

**מילות מפתח**

אור, ידע, מיתולוגיה, עידן-חדש, נראטיב יהודי-נוצרי